REPUBLIKA SRBIJA

NARODNA SKUPŠTINA

Odbor za rad, socijalna pitanja,

društvenu uključenost

i smanjenje siromaštva

17 Broj: 06-2/41-13

05. februar 2013. godine

B e o g r a d

Z A P I S N I K

13. SEDNICE ODBORA ZARAD, SOCIJALNA PITANjA,

DRUŠTVENU UKLjUČENOST I SMANjENjE SIROMAŠTVA,

ODRŽANE 31. JANUARA 2013. GODINE

Sednica je počela u 12, 05 časova.

Sednicom je predsedavala Milica Dronjak, predsednica Odbora.

Sednici su prisustvovali članovi Odbora: Milanka Jevtović Vukojičić, Aleksandar Radojević, Ljiljana Lučić, Ranka Savić, Slavica Saveljić, Aleksandar Pejčić, Miroslav Markićević, Saša Dujović i Ivan Bauer, kao i zamenici članova Saša Maksimović (Ninoslav Girić) i Milica Vojić Marković (Dušica Morčev).

Sednici nisu prisustvovali članovi Odbora: Sanja Čeković, Jovana Joksimović, Mirjana Dragaš i Ljiljana Miladinović, kao ni njihovi zamenici.

Na predlog predsednice Odbora, jednoglasno je usvojen sledeći:

D n e v n i r e d

1. Usvajanje Zaključaka sa javnog slušanja „Godinu dana primene Zakona o socijalnoj zaštiti“

2. Usvajanje Plana i programa rada Odbora za rad, socijalna pitanja, društvenu uključenost i smanjenje siromaštva za 2013. godinu

3. Razno.

Pre prelaska na razmatranje utvrđenog dnevnog reda, usvojen je bez primedbi zapisnik 12. sednice Odbora, održane 22. januara 2013. godine.

Prva tačka dnevnog reda **– Usvajanje Zaključaka sa javnog slušanja „Godinu dana primene Zakona o socijalnoj zaštiti“**

Predsednica je podsetila da je na osnovu svoje Odluke, Odbor nedavno održao javno slušanje na temu „Godinu dana primene Zakona o socijalnoj zaštiti“i da je predlog zaključaka sa tog javnog slušanja dostavljen svim članovima. Tekst predloga zaključaka je usaglašen sa predstavnicima Građanskih inicijativa, na čiji je predlog javno slušanje i organizovano.

U diskusiji su učestvovali: Ljiljana Lučić, Milica Dronjak, Ivan Bauer, Milica Vojić Marković, Aleksandar Pejčić i Ranka Savić.

Ljiljana Lučić je izrazila blago nezadovoljstvo kvalitetom javnog slušanja, zbog neprofesionalnog pristupa izlagača i nerazumevanja iznetih podataka. Posledica istog su bile netačne informacije u javnosti, kao npr. o velikom porastu broja socijalnih slučajeva u Srbiji. Smatra da je pored nerazumevanja podataka onih koji su ih iznosili, do toga došlo i zato što nije bilo aktivnog učešća predstavnika nadležnih ministarstava. Istakla je da su tokom prezentacija na javnom slušanju, kad je u pitanju socijalna ugroženost, zbrajani podaci i o korisnicima koji ostvaruju prava na osnovu socijalne ugroženosti i o korisnicima drugih prava, kojima se ne utvrđuje stepen socijalne ugroženosti, te je tako u javnosti došlo do konfuzije. Bilo je nerazumevanja i u vezi sa tim koliki se procenat u budžetu izdvaja za socijalnu pomoć. Smatra da je pitanje na koje bi trebalo odgovoriti – da li u Srbiji postoje građani koji po Zakonu o socijalnoj zaštiti imaju prava, ali ih iz bilo kog razloga ne ostvaruju. Tvrdi da su budžetska sredstva obezbeđena, mada se u javnosti, nakon javnog slušanja, moglo čuti da država nije obezbedila sredstva za realizaciju prava iz socijalne pomoći. Istakla je da se tu radi o drugim problemima, kao npr. o sporosti u izradi podzakonskih akata, što sprečava punu implementaciju zakona. Što se predloga zaključaka tiče, sugerisala je da se prva tačka, koja govori o usaglašavanju starosne granice za mlade, briše. Objasnila je da određena prava koja proizlaze iz Zakona o socijalnoj zaštiti, imaju veze sa penzijsko-invalidskim osiguranjem, te je granica od 26 godina postavljena sa razlogom, dok je prirodno da u Zakonu i Strategiji za mlade, ova granica bude viša, budući da nisu svi mladi ujedno i korisnici socijalne pomoći. U pogledu uloge civilnog sektora u socijalnoj zaštiti istakla je da ukoliko nevladin sektor treba da postane pružalac usluga, sa čim se ona inače slaže, treba naglasiti da je neophodno donošenje podzakonskih akata za licenciranje usluga. Stoga je predložila da u se okviru pete tačke predloga zaključaka naglasi potreba ubrzanja procesa licenciranja pružalaca socijalnih usluga, kako civilnog, tako i privatnog i javnog sektora.

Predsednica Odbora je istakla da je javnom slušanju prisustvovao predstavnik Ministarstva rada, zapošljavanja i socijalne politike, Brankica Janković, državna sekretarka, koja je pojasnila određene nedouimice, a između ostalog govorila je i o licenciranju.

Ivan Bauer se takođe osvrnuo na netačne informacije u medijima prethodnih dana, te je sugerisao da ubuduće, ukoliko sekretar Odbora bude imao saznanja da je u medijima pogrešno preneto bilo šta što se odnosi na Odbor, ukaže predsednici, kako bi eventualno moglo da se reaguje.

Milica Vojić Marković je sugerisala da se ubuduće javna slušanja organizuju onim danima kad se ne održavaju plenarne sednice, kako bi svi zainteresovani poslanici mogli da prisustvuju. Istakla je da ni ona sama nije mogla da prisustvuje javnom slušanju, iako je tema vrlo interesuje, zbog toga što je u isto vreme morala da brani amandmane na plenarnoj sednici Narodne skupštine.

Predsednica je objasnila da je i prilikom donošenja Odluke o održavanju javnog slušanja bilo jasno da će sve morati da bude organizovano u kratkom roku jer se ono održavalo u sklopu već unapred zakazane dvodnevne Konferencije. Složila se da bi ubuduće organizovanju javnih slušanja trebalo posvetiti više vremena.

Aleksandar Pejčić je izneo sugestiju da se predsednica Odbora, prilikom planiranja aktivnosti Odbora, konsultuje sa kabinetom sekretara Skupštine, kako bi imala informacije kad se održavaju plenarne sednice i u skladu sa tim mogla da zakazuje sednice Odbora, javna slušanja itd.

Ranka Savić je predložila da ubuduće, kad Odbor donosi odluku o organizovanju javnog slušanja, u odnosu na konkretnu temu, član Odbora koji je za tu temu stručniji i zainteresovaniji, bude i više angažovan u organizaciji javnog slušanja.

Predsednica je predložila da se briše tačka 1. u Predlogu zaključaka kako je sugerisala Ljiljana Lučić. Predlog je prihvaćen većinom glasova (6 za, 4 protiv, 1 uzdržan, 1 nije glasao).

Predlog da se tačka 5. Predloga zaključaka dopuni primedbom Ljiljane Lučić koja se odnosi na licenciranje pružalaca usluga, prihvaćen je većinom glasova (9 za, 1 protiv, 2 nisu glasala).

Predlog zaključaka, uz usvojene izmene, prihvaćen je jednoglasno, te je Odbor doneo sledeće

ZAKLjUČKE

1. Potrebno je što pre usvojiti predviđene podzakonske akte, kako bi se obezbedila puna implementacija Zakona o socijalnoj zaštiti, a pre svega podzakonski akt kojim će se regulisati uspostavljanje obavezujuće međusektorske saradnje i potpisivanje Protokola o saradnji na nacionalnom i lokalnom nivou, kao i vertikalna i horizontalna koordinacija, čime bi se doprinelo efikasnijoj razmeni informacija i saradnji svih relevantnih aktera zaduženih za podršku svim ranjivim grupama, korisnicima usluga socijalne zaštite, kao i prilikom izlaska iz sistema socijalne zaštite. Takođe, neophodno je vršiti stalni monitoring primene podzakonskih akata od strane relevantnih institucija.

2. Veoma je važno da sve nadležne institucije (prvenstveno Nacionalna služba za zapošljavanje i škole) dodatno prepoznaju mlade koji su u sistemu socijalne zaštite, kao i da daju prioritet rešavanju njihovih problema i razvijanju specifičnih mera/usluga koje su namenjene ovim dodatno ugroženim kategorijama mladih.

3. Ukazuje se na to da sva relevantna dokumenta i izveštaji treba da budu lako dostupni. Na nacionalnom nivou treba omogućiti uključivanje zainteresovanih organizacija civilnog društva u proces donošenja podzakonskih akata i ostalih dokumenata, dok je na lokalnom nivou potrebno obezbediti uključenost svih aktera prilikom procene potreba korisnika, definisanja budžeta i ostalih lokalnih strateških dokumenata.

4. Potrebno je obezbediti podršku i uslove za poboljšanje položaja organizacija civilnog društva koje pružaju usluge socijalne zaštite, čime bi se ostvario koncept pluralizma pružalaca usluga, koji je ustanovljen novim Zakonom i sa tim u vezi, ubrzati proces licenciranja pružalaca usluga socijalne zaštite (civilni, prvatni i javni sektor). To podrazumeva i prepoznavanje organizacija civilnog društva kao ravnopravnog partnera od strane nadležnih državnih institucija, posebno u domenu razmene informacija.

1. Ukazuje se na značaj adekvatnog informisanja, kako korisnika, tako i institucija koje treba da sprovode Zakon o socijalnoj zaštiti o intencijama samog Zakona, kao i podzakonskih akata koji su doneti ili će biti doneti u narednom periodu. Informisanost bi bila olakšana ukoliko bi proces donošenja podzakonskih akata bio transparentan i uključivao sve zainteresovane strane u proces izrade ovih akata.
2. U skladu sa članom 218. Zakona o socijalnoj zaštiti, neophodno je što pre doneti Uredbu o namenskim transferima, kojom bi se utvrdili visina namenskog transfera, kriterijumi za njegovu raspodelu po pojedinim jedinicima lokalne samouprave, kriterijumi za učešće lokalne samouprave i dinamika prenosa sredstava. Posebno je važno da što pre počne da funkcioniše sistem namenskih transfera najnerazvijenijim opštinama, u skladu sa članom 207. Zakona o socijalnoj zaštiti, kako bi i najnerazvijenije lokalne samouprave počele da rade na uspostavljanju servisa u lokalnoj zajednici.
3. Neophodno je izvršiti izmene Zakona o socijalnoj zaštiti kojima bi se socijalno stanovanje u zaštićenim uslovima uvelo kao usluga socijalne zaštite. Time bi se uspostavili minimalni standardi usluge socijalnog stanovanja u zaštićenim uslovima i omogućilo uključivanje svih relevantnih aktera iz javnog i civilnog sektora.
4. Potrebno je organizovati kampanje, u saradnji sa organizacijama civilnog društva na nacionalnom nivou, radi promocije usluga porodičnog smeštaja, a naročito dece sa smetnjama u razvoju.
5. Neophodno je unaprediti kapacitete lokalnih samouprava i stvoriti im uslove za obezbeđivanje usluga socijalne zaštite.

Druga tačka dnevnog reda **–** **Usvajanje Plana i programa rada Odbora za rad, socijalna pitanja, društvenu uključenost i smanjenje siromaštva za 2013. godinu**

Pre nego što je otvorila diskusiju po ovoj tački dnevnog reda, predsednica je podsetila članove da im je Predlog plana i programa rada Odbora za 2013. godinu, ranije dostavljen.

U diskusiji su učestvovali: Ivan Bauer, Saša Dujović, Miroslav Markićević, Aleksandar Pejčić, Milica Dronjak, Milica Vojić Marković i Slavica Saveljić.

Ivan Bauer je u delu o Predstavničkoj ulozi Odbora izneo primedbu u vezi sa predloženim tekstom o pokretanju pitanja praćenja zasedanja Narodne skupštine i odbora preko TV prijemnika za gluve i nagluve osobe. Predložio je da se tekst izmeni tako da Odbor pokrene inicijativu kod javnog servisa da se napravi petominutna emisija, koja bi bila emitovana na kraju dana u kom je održano plenarno zasedanje Narodne skupštine, gde će na znakovnom jeziku biti sažeto preneto samo ono najvažnije o čemu je na sednici bilo reči.

Saša Dujović je u svojstvu predsednika Pododbora za pitanja ratnih veterana i žrtava ratova od 1991-1999. godine, obavestio članove Odbora da je do sad održana jedna sednica Pododbora. Tom prilikom je pokrenuta inicijativa da članovi Pododbora zatraže sastanak sa ministrom rada, zapošljavanja i socijalne politike, kako bi se čuo zvaničan stav Ministarstva o Predlogu zakona o boračko-invalidskoj zaštiti, čiji je on predlagač i koji se nalazi u redovnoj skupštinskoj proceduri. Istakao je da se ministar nakon toga nije obratio Pododboru, ali je ovlastio dva predstavnika Ministarstva (državnog sekretara i pomoćnika ministra), sa kojima je održan sastanak i koji su izneli stav da predlagač ovakvog, sistemskog zakona, treba da bude resorno ministarstvo, kao i da se očekuje da do kraja godine nacrt ovog zakona bude gotov, nakon čega će biti stavljen na javnu raspravu. Međutim, smatra da bi ministar morao da primi članove Pododbora, kako bi u direktnom razgovoru mogli da čuju mišljenje o mnogim važnim pitanjima, koja se odnose na brojnu boračko-invalidsku populaciju. Osim toga, i pored uveravanja predstavnika Ministarstva, nacrt zakona o boračko-invalidskoj zaštiti još uvek nije gotov, a problemi u ovoj oblasti se gomilaju. Stoga je predložio da Odbor uputi dopis Ministarstvu, u kom će tražiti odgovor na pitanje dokle se stiglo sa nacrtom zakona.

Miroslav Markićević je podržao ono što je Saša Dujović izneo, ali je podsetio da čak i kad postoji zakon koji se odnosi na određenu kategoriju ljudi, dešava se da se on uopšte ne primenjuje (kao što je slučaj sa pripadnicima Ravnogorskog pokreta). Osvrnuvši se na deo Predloga plana i programa rada Odbora koji se odnosi na saradnju sa domaćim nevladinim organizacijama, rekao je da bi bilo dobro da članovi Odbora (pogotovo oni koji to nisu bili u prethodnom sazivu), dobiju spisak nevladinih organizacija sa kojima je Odbor sarađivao, kako bi imali kompletan uvid, a i radi eventualne dopune tog spiska, ukoliko neko od članova ima predlog o saradnji. Osim toga, smatra da bi Odbor trebalo na konkretan način da pomogne ugroženim kategorijama stanovništva.

Aleksandar Pejčić je u vezi s izlaganjem Saše Dujovića, istakao da narodni poslanici imaju pravo da pozovu ministra kad god smatraju da je to neophodno, a da dosadašnje ponašanje ministra rada nije korektno, kao i da bi na to trebalo reagovati. Smatra da ovu oblast hitno treba zakonski regulisati, ali i da u vezi s ovim pitanjem ministar treba u najkraćem roku da informiše Odbor.

Predsednica Odbora je rekla da je prisustvovala pomenutom sastanku članova Pododbora sa predstavnicima Ministarstva i složila se da ono što je tad rečeno, nije ispunjeno, te da u vezi sa tim Odbor treba da donese određeni zaključak. Međutim, skrenula je pažnju članovima Odbora da bi trebalo da se drže tačke dnevnog reda, a da njihove sugestije treba da se odnose na ono što je neophodno izmeniti ili dopuniti u Predlogu plana i programa rada.

Ranka Savić je sugerisala da bi usvajanje plana i programa rada moglo da se odloži za narednu sednicu, a da u međuvremenu, u što kraćem roku, na sednicu Odbora bude pozvan ministar, kako bi na određena sporna pitanja bilo odgovoreno.

Saša Dujović je skrenuo pažnju na to da Odbor danas odlučuje o Predlogu plana i programa rada, s akcentom na tome da je u pitanju predlog i da pre nego što on bude usvojen, članovi mogu da iznose svoje sugestije za eventualne izmene i dopune, kao i dosadašnja iskustva. U skladu sa tim, govorio je o lošem iskustvu sa ministrom rada, kad je u pitanju oblast boračko-invalidske zaštite i ponovio da u vezi sa tim, očekuje podršku Odbora.

Milica Vojić Marković je pozvala članove Odbora da se vrate na tačku dnevnog reda, a to je Usvajanje Plana i programa rada Odbora za 2013. godinu. Ne smatra da bi trebalo odložiti njegovo usvajanje, s obzirom na to da Odbor treba da ima dokument na osnovu koga će raditi. Deo plana i programa se odnosi na tromesečno podnošenje informacije o radu ministarstva od strane nadležnog ministra, za šta smatra da je dobra obaveza, jer su na taj način članovi Odbora u toku s aktivnostima ministarstva, a takođe i ministar dobija povratnu informaciju od poslanika o onome što je u ministarstvu u tom periodu urađeno. Istakla je da ministar ima obavezu lično da podnosi informaciju, kao što propisuje Poslovnik. Predložila je da se prilikom naredne posete, ministru sugeriše da ubuduće o tekstovima zakona razgovara sa članovima Odbora, dok su još uvek u radnoj verziji. Budući da Predlog plana i programa sadrži obaveze iz Poslovnika, smatra da o njemu kao takvom treba glasati, umesto što se gubi vreme na predlaganje šta bi još sve trebalo da se nađe u njemu.

Slavica Saveljić se složila s onim što je M. V. Marković rekla o Predlogu plana i programa, budući da je u pitanju opšti akt o kom članovi Odbora treba da se saglase. Podsetila je da je na sednici Odbora na kojoj su predstavnici Ministarstva podnosili tromesečnu informaciju o radu, stav Odbora bio da ubuduće ministar obavezno treba da prisustvuje sednicama na kojima se podnosi informacija o radu ministarstva. Smatra da ovakav Predlog plana i programa treba usvojiti, a posebno doneti zaključak da ministar u narednom periodu primi Pododbor na razgovor. U vezi sa delom plana i programa rada koji se odnosi na saradnju sa domaćim nevladinim organizacijama, smatra da Odbor ne bi trebalo da se ograniči na nastavak saradnje sa nevladinim organizacijama sa kojima je u prethodnom periodu saradnja već ostvarena (kako stoji u Predlogu), već sa svim onim organizacijama kojima je osnovna delatnost oblast socijalne zaštite.

Odbor je većinom glasova (11 za, 1 nije glasao) prihvatio Plan i program rada Odbora za rad, socijalna pitanja, društvenu uključenost i smanjenje siromaštva za 2013. godinu, uz izmene koje su predložili Ivan Bauer i Slavica Saveljić.

Treća tačka dnevnog reda **– R a z n o**

Rezimirajući celokupnu raspravu, predsednica je predložila dva zaključka:

* da Odbor pozove ministra rada, zapošljavanja i socijalnu politiku na prvu narednu sednicu, na kojoj bi se razmatrala tromesečna informacija o radu Ministarstva, shodno članu 229. Poslovnika Narodne skupštine;
* da Odbor zamoli ministra rada, zapošljavanja i socijalnu politiku da primi delegaciju Pododbora i informiše je u kojoj se fazi nalazi izrada Nacrta zakona o boračko-invalidskoj zaštiti.

Zaključci su jednoglasno prihvaćeni.

Sednica je završena u 13, 30 časova.

SEKRETAR PREDSEDNICA

Žužana Sič Levi Milica Dronjak